ડીલિમિટેશન કમિશનના આદેશ પછી ૨૦૦૯માં અસ્તિત્વમાં આવેલા પશ્ચિમ બંગના આ નવા મતવિસ્તારમાંથી પહેલી ચૂંટણી BJPના જસવંત સિંહ જીત્યા હતા. ભૂતપૂર્વ ભારતીય ફૂટબોલર ભાઈચુંગ ભુટિયા તૃણમૂલ કૉન્ગ્રેસના ઉમેદવાર તરીકે તેમના જીવનની સૌપ્રથમ ચૂંટણી લડી રહ્યા છે. આ બેઠક જીતવાની તૃણમૂલની યોજનામાં ગોરખા જનમુક્તિ મોરચો ફાચર મારી શકે એમ છે. BJP તરફથી એસ. એસ. અહલુવાલિયા અને કૉન્ગ્રેસ તરફથી સુજોય ઘટક ચૂંટણી લડી રહ્યા છે. સવાછ લાખ મતદારો ધરાવતી આ બેઠક પરથી બીજા દસ ઉમેદવારો પણ મેદાનમાં છે, પણ ખરો મુકાબલો ભાઈચુંગ અને અહલુવાલિયા વચ્ચે છે. ભાઈચુંગને જિતાડવા માટે તૃણમૂલે કોઈ કસર છોડી નથી. મમતા બૅનરજી ઉપરાંત ફિલ્મ-અભિનેતા મિથુન ચક્રવર્તી પણ અહીં ભુટિયાના સમર્થનમાં સભા યોજી ચૂક્યા છે. જોકે અહલુવાલિયા પણ ગાંજ્યા જાય એવા નથી. મુકાબલો બરોબરીનો છે.